2024 | 11 | 07

Sajtóközlemény

**Befejeződött az új városi bölcsőde építése**

**Dunaharaszti Város Önkormányzata a Pénzügyminisztérium által a Pest vármegyei önkormányzatok számára meghirdetett önkormányzati tulajdonú bölcsődei ellátást nyújtó intézmények fejlesztését célzó pályázaton több, mint 534 millió forint vissza nem térítendő támogatást nyert, a Dunaharaszti Városi Bölcsőde új 56 férőhelyes, központi konyhás tagintézményének építésére.**

A Pest megye Területfejlesztési Koncepciója 2014-2030 és Pest megye Területfejlesztési Programja 2014-2020 megvalósításához nyújtott célzott pénzügyi támogatásból támogatott projekt 2022. november 2-án kezdődött, és 2024. novemberében fejeződött be a hatósági engedélyek beszerzésével. A pályázati felhívás céljainak megfelelően, a fejlesztés keretin belül egy új 56 férőhelyes, központi konyhás bölcsőde épült, a kisgyermekes családok által sűrűn lakott Bezerédi lakóterület mellett, a folyamatosan fejlődő, új oktatási-nevelési intézményi területen. A Pénzügyminisztérium és a Közigazgatási és Területfejlesztési Minisztérium támogatásával megvalósult beruházást a Koronapark Kft. kivitelezte.

A városban eddig 138 bölcsődei férőhely volt, évente 60 gyerek jelentkezését kellett elutasítani. A Dunaharaszti Városi Bölcsőde meglévő bölcsődei épületeinek további bővítése az építési szabályzat miatt nem volt lehetséges, így a város képviselő-testülete egy új tagintézmény létrehozása mellett döntött. Az új tagintézmény létrehozásával 56 gyermek elhelyezése biztosított az új épületben. A beruházás megvalósulásával intézményi szinten növekedett a befogadó kapacitás, és jelentősen javul a bölcsődei szolgáltatás minősége.